উদয়নের সংগ্রহে ২৫০০টি ক্রাইম থ্রিলারের সিডি রয়েছে বলে সে নিজেই জানাল পুলিশকে। সে জানিয়েছে, ৭টি ক্রাইম টিভি সিরিয়াল তার প্রিয় ছিল। সেগুলির মধ্যে অন্যতম হল, ‘ক্রাইম সিন ইনভেস্টিগেশন’ ও ‘ডেক্সটার’। 
এই সিরিয়াল ও সিনেমা দেখেই উদয়ন আকাঙ্ক্ষাকে ও বাবা-মাকে খুনের ছক কষেছিল বলে সে আগেই জানিয়েছে পুলিশকে। বুধবার বাঁকুড়ার পুলিশ সুপার সুখেন্দু হীরা উদয়নকে ৬ ঘণ্টা জেরা করেন। পুলিশ জানার চেষ্টা করছে এই খুনের পিছনে কী উদ্দেশ্য কাজ করেছে।
উদয়ন ১০০টি ইমেল অ্যাকাউন্ট খুলেছিল বলেও জানিয়েছে পুলিশকে। এই অ্যাকাউন্টগুলি ব্যবহার করে সে ঠিক কী কাজ করত তাও জানার চেষ্টা করছে পুলিশ। 
আরও পড়ুন:—
১১০টি ফেসবুক অ্যাকাউন্ট কাদের নামে খুলেছিল উদয়ন? জেরায় বিস্ফোরক তথ্য
বাড়িতে প্রেমিকাকে কবর দিয়ে করত পুজো। বাবা-মাকে নিয়ে কী করল ছেলে?
তবে উদয়নের অপরাধ প্রবণতা কী থেকে বাড়ল, তার হদিস কিছুটা হলেও উঠে এসেছে পুলিশি জেরায়। উদয়ন জানিয়েছে, সে যেসব বন্ধুদের সঙ্গে বড় হয়েছে তারা উদয়নের চেহারা ও গায়ের রঙ নিয়ে মজা করত। সেই থেকেই বন্ধুদের বিরুদ্ধে প্রতিশোধ নেওয়ার জন্য উদয়ন ছক কষতে শুরু করে। 
তার দুই বন্ধুর প্রেমিকাদের অরকুট অ্যাকাউন্ট হ্যাক করে অশ্লীল ভাষায় মেসেজ পাঠাতে শুরু করেছিল বলে সে জানিয়েছে পুলিশকে। সেখান থেকেই তার ‘অপরাধ’-এর হাতেখড়ি।
তবে ত্রিকোণ প্রেম না টাকার লোভ, ঠিক কী কারণে উদয়ন আকাঙ্ক্ষাকে খুন করল, তা এখনও বুঝে উঠতে পারছেন না তদন্তকারী অফিসাররা। 
উদয়নের বন্ধুদের ও আত্মীয়দের সঙ্গে কথা বলার জন্য বাঁকুড়া পুলিশের একটি দল ভোপালের উদ্দেশে রওনা হচ্ছে। 
দেখুন ভিডিও:—